**Predkladacia správa**

Materiál „**Návrh integrovaného národného energetického a klimatického plánu na roky 2021 - 2030***“* je vypracovaný na základe nariadenia Európskeho parlamentu (EP) a Rady (EÚ) č. 2018/1999 o riadení energetickej únie a opatrení v oblasti klímy (ďalej len „nariadenie Governance“) a § 88 zákona č. 251/2012 Z. z. o energetike a o zmene a doplnení niektorých zákonov v znení neskorších predpisov.

Nariadenie Governance schválil EP 13. novembra 2018 a Rada ho prijala 4. decembra 2018. Do platnosti vstúpilo v skrátenej trojdňovej lehote od publikovania 24. decembra 2018. Návrh nariadenia Governance definuje formu a obsah tzv. integrovaných národných energetických a klimatických plánov (ďalej len „NECP“), ktoré budú hlavným strategickým dokumentom členských štátov v oblasti energetiky a klímy.

V zmysle nariadenia Governance členské štáty EÚ spracovali a do 31. decembra 2018 predložili EK návrhy svojich NECP na roky 2021 - 2030. Po posúdení návrhov NECP vydala EK 18. júna 2019 jednotlivým členským štátom odporúčania. Do finálneho textu NECP boli zapracované odporúčania EK a pripomienky širokej i odbornej verejnosti získané v procese prípravy NECP. NECP je potrebné predložiť EK do 31. 12. 2019.

Na spracovaní návrhu slovenského NECP sa podieľala pracovná skupina vytvorená zo zástupcov MH SR, MŽP SR, MDaV SR, MPaRV SR, MŠVVaŠ SR a ÚRSO. V procese prípravy boli oslovené aj dotknuté priemyselné a energetické podniky a ich profesijné združenia. Návrh NECP bol predložený na verejné pripomienkovanie prostredníctvom internetu v januári 2019 a do medzirezortného pripomienkového konania 25. októbra 2019.

Slovenský návrh NECP vychádza z už schválených, resp. pripravovaných strategických dokumentov. V energetickej oblasti je základným východiskovým materiálom Energetická politika SR a Stratégia hospodárskej politiky SR do roku 2030. V klimatickej oblasti NECP vychádza z Národnej stratégie trvalo udržateľného rozvoja SR a Stratégie environmentálnej politiky SR do roku 2030. Pri príprave národného plánu bol využitý aj model CPS (Compact Primes pre Slovensko), ktorý je súčasťou Nízkouhlíkovej štúdie, na ktorej MŽP SR spolupracovalo so Svetovou bankou.

Hlavnými kvantifikovanými cieľmi NECP v rámci SR do roku 2030 je zníženie emisií skleníkových plynov pre sektory mimo obchodovania s emisiami (non-ETS) o 20 % (podiel bol zvýšený z pôvodne deklarovanej úrovne 12 %). Berúc do úvahy odporúčanie EK zvýšiť ambíciu v obnoviteľných zdrojoch energie (OZE) aktuálny návrh NECP počíta s cieľom 19,2 % OZE v roku 2030. MH SR podnikne všetky dostupné kroky k tomu, aby v priebehu rokov 2021 – 2030 akceleroval rozvoj OZE najmä vo výrobe tepla a aby sa v roku 2030 Slovensko dokázalo priblížiť k vyššiemu podielu OZE. Spracované opatrenia pre dosiahnutie národného príspevku SR v oblasti energetickej efektívnosti ukazujú hodnoty o niečo nižšie (30,3 %) ako je európsky cieľ 32,5 %. Kľúčovými pre dosiahnutie cieľov budú sektory priemyslu a budov. Prepojenosť elektrických sústav sa už teraz pohybuje nad hranicou 50 % a taká ostane aj do roku 2030, takže cieľ minimálne 15 % prepojenosti bude splnený.

Od 25. 10. 2019 do 8. 11. 2019 bol materiál predložený na medzirezortné pripomienkové konanie. Následne sa uskutočnilo 15 stretnutí so zástupcami 19 subjektov, ktoré vzniesli zásadné pripomienky. V procese rokovaní boli rozpory s povinne pripomienkujúcimi subjektmi odstránené.